“กลุ่มฮ่องกง” เพิ่มทุน NINE ดันหุ้นพุ่งปรี๊ดแตะซิลลิ่ง 2 วันรวด!
"กลุ่มฮ่องกง" เพิ่มทุน NINE ดันหุ้นพุ่งปรี๊ดแตะซิลลิ่ง 2 วันรวด! โดย ณ เวลา 11.46 น. อยู่ที่ระดับ 2.70 บาท เพิ่มขึ้น 0.62 บาท หรือ 29.81% สูงสุดที่ระดับ 2.70 บาท ต่ำสุดที่ระดับ 2.34 บาท มูลค่าการซื้อขาย 38.15 ล้านบาท
20 ส.ค. 2561

ผู้สื่อข่าวรายงานว่า ราคาหุ้น บริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE ณ เวลา 11.46 น. อยู่ที่ระดับ 2.70 บาท เพิ่มขึ้น 0.62 บาท หรือ 29.81% สูงสุดที่ระดับ 2.70 บาท ต่ำสุดที่ระดับ 2.34 บาท มูลค่าการซื้อขาย 38.15 ล้านบาท

โดยราคาหุ้น NINE ปรับตัวเพิ่มขึ้นทำจุดสูงสุดของวัน (Ceiling) เป็นวันที่ 2 หลังราคาหุ้นทำซิลลิ่งที่ระดับ 2.08 บาท เมื่อวันศุกร์ (17 ส.ค.61)
ทั้งนี้ เมื่อวันที่ 17 ส.ค.ที่ผ่านมา NINE แจ้งข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า มติที่ประชุมที่ประชุมคณะกรรมการบริษัทมีมติอนุมัติให้บริษัทฯ ออกหุ้นสามัญเพิ่มทุนของบริษัทฯ แบบกำหนดวัตถุประสงค์ (Specific Objective) จำนวน 220,500,000 หุ้น ซึ่งมีมูลค่าที่ตราไว้หุ้นละ 1.00 บาท เพื่อเสนอขายให้แก่บุคคลในวงจำกัด (Private Placement)
ได้แก่ Silom Road Limited จำนวน 175,950,000 หุ้น ในราคาหุ้นละ 1.4000 บาท คิดเป็นมูลค่า 246,330,000 บาท, นายวิโรจน์ ตั้งเจตนาพร จำนวน 19,550,000 หุ้น ในราคาหุ้นละ 1.4000 บาท คิดเป็นมูลค่า 27,370,000 บาท และนางเตือนใจ ปุรินทราภิบาล จำนวน 25,000,000 หุ้น ในราคาหุ้นละ 1.4000 บาท คิดเป็นมูลค่า 35,000,000 บาท คิดเป็นมูลค่ารวมทั้งสิ้น 308,700,000 บาท
โดยภายหลังการเพิ่มทุนจดทะเบียนในคราวนี้ Silom Road Limited นายวิโรจน์ ตั้งเจตนาพร และนางเตือนใจ ปุรินทราภิบาล จะเข้ามาเป็นผู้ถือหุ้นของบริษัทฯ ในจำนวนร้อยละ 45.05, 5.01 และ 6.40 ของทุนจดทะเบียนชำระแล้วตามลำดับ
สำหรับวัตถุประสงค์ในการเพิ่มทุนดังกล่าว บริษัทมีแผนนำเงินที่ได้รับมาใช้เป็นยเงินทุนหมุนเวียนภายในกิจการ เพื่อเพิ่มสภาพคล่องและรองรับการขยายธุรกิจ รวมถึงใช้เงินทุนสำหรับลงทุนในโครงการต่างๆ ที่อาจจะมีขึ้นในอนาคตเพื่อส่งผลต่อการเติบโตของรายได้และกำไรของบริษัทในอนาคต
ทั้งนี้ จากการสำรวจเพิ่มเติมของ “ข่าวหุ้นธุรกิจออนไลน์” พบว่าปัจจุบัน NINE ประกอบธุรกิจ 3 ประเภท ประกอบด้วย 1.ธุรกิจที่ดำเนินงานภายใต้บริษัทโดยตรง ซึ่งดำเนินธุรกิจผลิตและจำหน่ายพ็อกเก็ตบุ๊คภายใต้ชื่อสำนักพิมพ์เนชั่นบุ๊ค, 2.ธุรกิจที่ดำเนินงานภายใต้บริษัทย่อย ที่บริษัทฯ ถือหุ้นร้อยละ 99.74 ซึ่งได้แก่บริษัท เนชั่น โกลบอล เอ็ดดูเทนเมนท์ จำกัด ซึ่งดำเนินธุรกิจผลิตและจำหน่ายหนังสือการ์ตูน 3. ธุรกิจที่ดำเนินงานภายใต้บริษัทย่อย ที่บริษัทฯ ถือหุ้นร้อยละ 99.99 ซึ่งได้แก่บริษัท วันเวิล์ด มีเดีย จำกัด ซึ่งดำเนินหนังสือพิมพ์แจกฟรี (Rabbit Today) และข่าวสารและข้อมูลทางออนไลน์ ผ่านช่องทางเวบไซด์ (www.rabittoday.com) เฟสบุ๊ค (RabbitTodayOfficial) Instragram และทวิตเตอร์
อย่างไรก็ตาม มีกระแสข่าวเกิดขึ้นว่ากลุ่มบริษัทที่เข้ามาเพิ่มทุนดังกล่าว เป็นกลุ่มบริษัทจากประเทศฮ่องกง ซึ่งหากมีรายละเอียดเพิ่มเติม “ข่าวหุ้นธุรกิจออนไลน์” จะรายงานให้ทราบต่อไป